C 434/10
SK
Úradný vestník Európskej únie
15.11.2022
Utorok 5. apríla 2022
42. zdôrazňuje potrebu zabezpečiť, aby Osobitný výbor pre rybárstvo, ktorý bude zodpovedný za prijímanie rozhodnutí, ktoré sú spravodlivé pre obe zmluvné strany a zabezpečia, aby sa zdroje z dlhodobého hľadiska spravovali udržateľným spôsobom, rýchlo formoval a začal pracovať, vrátane uprednostnenia práce na naliehavých otázkach, ako je praktické uplatňovanie prístupu do vôd a vymedzenie pojmu „priama náhrada“ plavidla spĺňajúceho podmienky, s cieľom ďalej uľahčiť dôsledné vykonávanie dohody o obchode a spolupráci; 43. zdôrazňuje potrebu transparentnosti práce Osobitného výboru pre rybárstvo a potrebu pravidelného informovania Európskeho parlamentu o jeho práci a rozhodnutiach, ktoré prijíma, a to pred svojimi schôdzami, ako aj po nich; žiada, aby technickí zástupcovia výboru Európskeho parlamentu pre rybárstvo boli pozvaní na zasadnutia Osobitného výboru pre rybolov ako pozorovatelia; 44. naliehavo vyzýva Komisiu a Radu, aby zabezpečili, že všetky rozhodnutia prijaté v rámci dohody o obchode a spolupráci budú rešpektovať výsady rôznych inštitúcií a budú sa riadiť príslušným legislatívnym procesom, najmä pokiaľ ide o technické opatrenia; 45. pripomína, že v dohode o obchode a spolupráci sa stanovuje, že jej zmluvné strany budú konzultovať s občianskou spoločnosťou; zdôrazňuje význam začlenenia regionálnych subjektov, ktoré zastupujú odvetvie, a regionálnych verejných orgánov do poradných skupín, čím sa zabezpečí, že pobrežné komunity priamo alebo nepriamo dotknutých regiónov budú právne chránené podľa dohody o obchode a spolupráci, a to aj pred účinkami akýchkoľvek jednostranných rozhodnutí prijatých Spojeným kráľovstvom; 46. žiada, aby sa zástupcovia odvetvia rybného hospodárstva, regionálnych orgánov, pobrežných komunít a iných zainteresovaných strán aktívne zapájali do monitorovania a vykonávania dohody o obchode a spolupráci, najmä prostredníctvom ich účasti v domácich poradných skupinách a na fóre občianskej spoločnosti podľa článkov 13 a 14 dohody; naliehavo vyzýva Komisiu, aby na tento účel podporila vytvorenie domácej internej poradnej skupiny pre rybolov bez toho, aby boli dotknuté existujúce poradné rady; 47. poveruje svoju predsedníčku, aby postúpila toto uznesenie Rade, Komisii, Výboru regiónov, vládam a parlamentom členských štátov a vládam a parlamentom Spojeného kráľovstva Veľkej Británie a Severného Írska, Jersey, Guernsey, ostrova Man, Nórska, Islandu, Grónska a Faerských ostrovov.